google/wiki40b huggingface dataset:
יעל אלמוג זכאי

יעל אלמוג זכאי היא מייסדת הנציגות הישראלית של הארגון הבינלאומי "קפיטליזם קשוב" ומכהנת בו כיו"ר.
בנוסף, אלמוג היא שותפה וסגנית יו"ר גיתם BBDO, בה היא עוסקת בייעוץ אסטרטגי. מכהנת כדירקטורית במספר חברות משפחתיות בתחומי הנדל"ן והפיננסים ושותפה בגרעין השליטה של בנק איגוד, ובחברת S'energy, העוסקת בתחום האנרגיה הסולארית.
יעל היא בתם של דרורה ופנחס זכאי. דרורה לובינסקי היא בתם של יבואן הרכב דוד לובינסקי ולאה לובינסקי לבית שלוש. פנחס זכאי כיהן כמנכ"ל משותף בדוד לובינסקי בע"מ במשך עשרות שנים.
אלמוג זכאי מדורגת בשנים האחרונות בין מאה האנשים העשירים בישראל.

קורות חיים

יעל זכאי נולדה בישראל בשנת 1963. למדה בתיכון מקיף יהוד, סיימה תואר ראשון בפסיכולוגיה ובסוציולוגיה באוניברסיטת תל אביב במסגרת העתודה האקדמית. עם סיום לימודיה שירתה כקצינה בענף הפסיכולוגיה של חיל המודיעין בצה"ל. בהמשך סיימה לימודי דוקטורט בפסיכולוגיה חברתית/ארגונית באוניברסיטת קולומביה, שבניו יורק.
בשנת 1992, עם סיום לימודיה בארצות הברית, עבדה תקופה קצרה במחקר שווקים במכון גאלופ ישראל, ולאחר מכן עברה לתפקיד בתחום המחקר השיווקי ואסטרטגיה פרסומית במשרד הפרסום "גיתם מערכות תדמית". בין השנים 1994–2000 עבדה בתחום התקשורת השיווקית ובתחומים נוספים ביבואנית הרכב "דוד לובינסקי בע"מ", שהייתה בבעלות משפחתה. בשנת 2007 מכרה משפחת זכאי את מניותיה בחברה לשותפתה, משפחת מנור. משפחת זכאי נותרה פעילה בתחומי הנדל"ן, בהשקעות פיננסיות ובבנק איגוד. בשנת 2010 העבירה אמה, דרורה זכאי, את מניותיה בבנק איגוד לידי ד"ר אלמוג-זכאי וכיום זו שותפה בגרעין השליטה של הבנק. בשנת 2011 נכנסה אלמוג-זכאי לשותפות עם משה תאומים ומודי כידון בגיתם מערכות תדמית, חברת אחזקות המחזיקה בנכסי נדל"ן שונים, ובחברת הפרסום גיתם BBDO. במסגרת עבודתה בגיתם אלמוג-זכאי עוסקת בייעוץ אסטרטגי בפרויקטים מקומיים ובינלאומיים, מתמחה במיתוג תאגידי ובייעוד עסקי (Corporate Purpose), וכן בתהליכי הטמעת ערכים ארגוניים.
בשנת 2015 ייסדה את "קפיטליזם קשוב ישראל", הנציגות הישראלית של הארגון "קפיטליזם קשוב" יחד עם אנשי עסקים נוספים (כצבי סטפק, עימאד תלחמי, איציק צאיג, אייל מליס ונוספים) ומאז מכהנת כיו"ר היוזמה. "קפיטליזם קשוב ישראל" מוגדר כחברה לתועלת הציבור, שמטרתה לקדם התנהלות עסקית מונעת-ייעוד הפועלת לטובת העובדים, הלקוחות, הספקים והקהילות בהן העסק פועל - ולא רק לטובת בעלי המניות (כפי שמתנהלות חברות במודל המסורתי), כמו גם לעסוק בהסברה מול הקהילה העסקית, וכן בהנגשת ידע לארגונים.
בנוסף, ד"ר אלמוג-זכאי מופיעה בכנסים עסקיים בתחומי התמחותה ומפרסמת מאמרים מקצועיים בעיתונות. היא מכהנת כחברה בחבר הנאמנים של אוניברסיטת תל אביב, מובילה קרן פילנתרופיה משפחתית המתמקדת בתחום בריאות הנפש וכן בתחומים נוספים. בין הפרויקטים אשר יזמה נמנים מרכז עופר לכישורי חיים במרכז לבריאות הנפש גהה, תערוכת החנוכיות במוזיאון נחום גוטמן ופרויקטים נוספים עם עמותת אנוש ועמותת דלת פתוחה.
נכון ל-2017, אלמוג-זכאי מתגוררת בסביון, ואם ל-3 בנים.
פרנסואז ארדי

ביוגרפיה

ארדי נולדה בפריז בשנת 1944. בשנת 1961 חתמה לראשונה על חוזה הקלטות עם חברת התקליטים הצרפתית "Disques Vogue" שהתמחתה בתחום הג'אז הקל והפופ. באפריל 1962, זמן קצר לאחר שסיימה את הלימודים בבית הספר התיכון, יצא תקליטה הראשון "Oh Oh Chéri". השיר "Tous les garçons et les filles" ("כל הבנים והבנות", המתחיל במילים - "כל הבנים והבנות בגילי יודעים איך זה להיות מאושר, אך אני בודדה...") אותו כתבה ארדי בעצמה, היה ללהיט, ורכב על גל מוזיקת ה"Yé-yé", סוג של מוזיקת פופ שהיה פופולרי בצרפת ובקוויבק בשנות ה-60 ("יה יה" בסלנג צרפתי הוא "צעיר, תמים וחמוד"), ומכר שני מיליון עותקים.
ארדי שרה בצרפתית, באנגלית, באיטלקית, בספרדית ובגרמנית. בשנת 1963 ייצגה את מונקו בתחרות האירוויזיון והגיעה למקום החמישי עם השיר "L'Amour s'en va". בשנת 1968 זכתה בפרס הגדול של אקדמיית שארל קרוס.
ז'אק דוטרון (Jacques Dutronc) הוא שותפהּ לחיים משנת 1967. הם נישאו ב-1981 ובנם תומא דוטרון יליד 1973 הוא מוזיקאי מצליח. בשנת 1994 שיתפה פעולה עם הלהקה הבריטית בלר בהקלטת שיר בשם "To The End ‏(La Comedie)". בשנת 2000 שבה להופיע, והוציאה תקליט בשם "Clair Obscur", בו לקחו חלק אמנים אורחים כאיגי פופ. ב-2012, שירה "Le Temps de l'Amour" היה חלק מפסקול הסרט "ממלכת אור הירח" של הבמאי וס אנדרסון.
ארבעה בעקבות החג

ארבעה בעקבות החג היא סדרת טלוויזיה ישראלית בת 8 פרקים ששודרה בשנים 2000 - 2001 בערוץ הילדים, ומשודרת בשידורים חוזרים בחגים.
התוכנית מספרת על ארבעה ילדים שבכל חג נמצאים בעליית הגג של סבם, ומוצאים חלקים הקשורים לחגים, שעוצרים את הזמן. לכל חג הוקדש פרק בנושא החג ומנהגיו.

תקציר העלילה

ארבעה נכדים גילו משחק שסבא שלהם שיחק שהיה צעיר, ונתן להם לשחק. הם צריכים לשחק אותו בכל חג בשנה. בכל חג, אחד מהם צריך ללכת לטייל ולאסוף שלושה חלקים (המרכיבים מגן דוד תלת-ממדי) לפני שהזמן נגמר, ובסוף כשיש לו את כל שלושת החלקים, עליו לענות על שאלה מהחג. אם הוא צודק החג ממשיך ואם הוא טועה הזמן עוצר. בכל מקום שיש חלק עליהם גם למצוא את החלק, וגם לאגור מידע לשאלה שתהיה להם בסוף.
כל פרק מתעסק בחג אחר, מנהגים אחרים ובעבר, הוריהם של אור, גיל, בן ושיר נתקעו והם לא מרשים להם לשחק כדי שזה לא יקרה שוב. לעומתם, סבא שלהם נותן להם לשחק מכיוון שהוא חושב שהם בוגרים ואחראים.
יוסף אסלן קטאוי

יוסף אסלן קטאוי פאשא (בערבית: يوسف اصلان قطاوي باشا; י"ט בטבת ה'תרכ"א 1861 – י"ב טבת ה'תש"ב 12 במאי 1942, קהיר) תעשיין ודיפלומט יהודי-מצרי ששימש כשר אוצר, שר תקשורת וחבר הסנאט לקראת סוף חייו, ובמקביל שימש כראש הקהילה היהודית בקהיר. נחשב לפוליטקאי היהודי החשוב ביותר בתקופת מצרים המודרנית והיהודי המצרי הבולט ביותר בתקופה שבין שתי מלחמות העולם.

קורות חיים

קטאוי בא ממשפחה יהודית חשובה של סוחרים ומנהיגי קהילות בקהיר. למד הנדסה בפריז ומשחזר לקהיר בשנת 1882 הפך לפקיד במשרד העבודות הציבוריות. לאחר שלמד ייצור סוכר במוראביה שבצ'כיה, ניהל מפעל סוכר במצרים והקים מפעלי תעשייה אחרים. ב-1912 הוענק לו התואר פאשא.
קטאוי נכנס לפוליטיקה ב-1915 והיה חבר המשלחת המצרית ללונדון אשר ניהלה משא ומתן על העצמאות המצרית. באותה עת היה ממייסדי הבנק הלאומי של מצרים. בשנת 1922 היה לחבר הוועדה שניסחה את החוקה המצרית. מ-1924 הוא היה לשר האוצר של מצרים, ולאחר מכן בשנת 1925, שר התקשורת ובין 1927–1936 שימש כסנטור. במקביל בין השנים 1924–1942 שימש כראש הקהילה היהודית בקהיר.
שייק

שֵׁייק (או קְצִיף) הוא משקה קר מעורבב העשוי לרוב מפירות או ירקות בשילוב בסיס נוזלי. בנוסף לפירות וירקות, שייקים רבים מכילים קרח, ממתיקים כגון סוכר או דבש ורכיבי מזון נוספים. בסיסים נוזליים נפוצים הם מים, חלב, מיצי פירות, יוגורט וגלידה. 
לרוב, הכנת שייקים מתבצעת באמצעות בלנדר, מערבל או מעבד מזון.
שייקים יכולים להוות תחליף לארוחה קלה או ארוחה מלאה, תלוי ברכיבים מהם מורכב השייק.

היסטוריה

מקור השייקים בברזיל בשנות ה-30 של המאה ה-20, כמשקאות מעורבבים המכילים פירות טריים. שייקים של פירות הפכו נפוצים בארצות הברית בשנות ה-60, כאשר חנויות גלידה וחנויות בריאות החלו במכירתם. החל משנות ה-90, ניתן למצוא מקומות רבים המוכרים שייקים, בהם בתי קפה ומסעדות. כיום ניתן למצוא גם שייקים מוכנים מראש הנמכרים בבקבוקים סגורים.
משחק מונוטוני

בתורת המשחקים, משחק מונוטוני מתאר משחק שיתופי בו שוויה של כל קואליציה עולה או נשאר ללא שינוי כאשר מתווספים אליה שחקנים נוספים.

הגדרה פורמלית

משחק  נקרא מונוטוני אם לכל שתי קואליציות  ו-, , מתקיים: 
מן ההגדרה משתמע שככל שקואליציה היא גדולה יותר, כך שוויה גדול יותר (או לפחות אינו קטן). בפרט, מתקיים כי  לכל קואליצה .

דוגמה

יהי  משחק פשוט הנתון על ידי: 
זהו משחק בו שוויה של כל קואליציה שאינה  הוא '0', ורק כאשר כולם מתאגדים יחדיו שוויה הוא '1'.
בפרט, תנאי הגדרת המונוטוניות מתקיימים ולכן זהו משחק מונוטוני.

שקילות אסטרטגית

ניתן להראות שכל משחק שיתופי, בין אם הוא מונוטוני או לא, שקול אסטרטגית למשחק מונוטוני. זאת לעומת משחקים סופר אדטיביים ששקולים מונוטונית רק למשחקים אחרים המקיימים את תכונות הסופר אדיטיביות.
לדוגמה, יהי משחק  השקול אסטרטגית ל:
 כאשר  לכל 
נראה כי  אינו משחק מונוטוני.
ניקח למשל את הקואליציה {S={1,2,3,...,8, עבורה מתקיים , וניקח את הקואליציה N עבורה .
קיבלנו כי במשחק  קיימת קואליציה S קטנה ממש מ-N כך ש:  וזה כאמור מעיד כי המשחק אינו מונוטוני.
מכללת אפרתה

היסטוריה וציוני דרך

חמש שנים לאחר שנוסד 'בית המדרש למורים של המזרחי' (מכללת ליפשיץ כיום) הוחלט בוועידת תנועת 'המזרחי' בקרלסבד לייסד בית מדרש למורות ברוח ציונית-דתית ונקבעו עיקרי תוכנית הלימודים, אולם יישום ההחלטה התעכב. לבסוף הזמין המרכז העולמי של 'המזרחי' את ד"ר אהרון ליברמן (תרל"א-תש"י, 1950-1870) שהיה רב ומחנך במוסדות 'עדת ישראל' בברלין, לנהל את המוסד.
בראש חודש אייר תרפ"ד (1924) נפתח 'בית המדרש למורות של המזרחי' בביתו של שאול נפתלי שבשכונת רוחמה בירושלים ובד' באייר תרפ"ד בשעה 8:00 החלו הלימודים.

שמות המוסד

עם ייסודו בשנת תרפ"ד (1924) נקרא המוסד 'בית המדרש למורות של המזרחי'. אולם בראשית שנות החמישים עם ארגון מערכת החינוך הממלכתית במדינת ישראל, התבקשו ראשי המוסד להחליף את שמו על מנת לא לזהות אותו עם מפלגה או עם ארגון מסוימים. בשנת תשי"ד (1954) נבחר השם החדש - 'בית המדרש ממ"ד למורות וגננות אפרתה' ובשמו המקוצר - 'סמינר אפרתה למורות וגננות' - על שם מיקומו בדרך בית לחם היא אפרתה שבירושלים, וכרמז לאישיותה של מרים הנביאה, שנקראה 'אפרת' על פי המדרש והייתה "מורה לנשים" ו"פָרו ורָבו ישראל על ידה".
בשנת תשנ"ד (1994) עם קבלת ההסמכה מהמועצה להשכלה גבוהה להעניק תואר ראשון (B.Ed) לבוגרות המוסד - שונה שמו ל'אפרתה - המכללה האקדמית לחינוך'.
בשנת תש"ע (2010) התאחדה המכללה עם מכללת 'אמונה' השכנה, ושתי המכללות התפצלו לשני בתי ספר הפועלים תחת מכללה מאוחדת אחת: בית הספר 'אמונה' לאומנויות ובית הספר 'אפרתה' לחינוך ולהוראה. שמה של המכללה המאוחדת כיום הוא 'מכללת אמונה-אפרתה - המכללה האקדמית לחינוך ולאמנויות'.

'אפרתה' כיום

בשנת תשע"ט (2019) אפרתה מציינת 95 שנה להיווסדה. כיום לומדות במכללה כ-1,300 סטודנטיות במגוון המסלולים והתוכניות וסגל המורים מונה כ-200 מרצים.

סגל המורים

במהלך השנים לימדו בסמינר מורים ידועים כמו: פרופ' יחזקאל קוטשר שלימד לשון, פרופ' נחמה ליבוביץ שלימדה תנ"ך, המשוררת זלדה, ד"ר לאה חובב ועוד רבים אחרים.
כיום מונה סגל ההוראה במכללה כ-200 מרצים ואנשי סגל.

הסבת אקדמאים להוראה

מסלול זה מיועד לבעלי תואר ראשון המעוניינים לקבל תעודת הוראה. במסלול אפשר לקבל תעודת הוראה במסלולים: גן, חינוך מיוחד ועל יסודי (חוג לימודים אחד מהחוגים הבאים: תנ"ך, ספרות, אזרחות, היסטוריה, לשון, חינוך חברתי קהילתי ותושב"ע).

לימודי השלמה ל-B.Ed.

התוכנית מיועדת לבעלי תעודת הוראה (או תעודת מורה מוסמך בכיר) המעוניינים להשלים את לימודיהם לתואר .B.Ed.
התוכנית כוללת שלושה תחומי לימוד על פי מתווה המל"ג החדש:
א. לימודי חינוך, פדגוגיה ואנגלית.
ב. הכשרה מעשית (למשנים מסלול או חוג לימוד).
ג. התמחות במקצוע ההוראה הנלמד.
מסלולי הלימוד בתוכנית: גיל הרך, חינוך מיוחד, על יסודי בהתמחויות: תנ"ך, תושב"ע, לשון, היסטוריה, אזרחות וספרות.

יחידת ההתמחות והכניסה להוראה

במכללה קיימת יחידת ההתמחות (סטאז') המקיימת סדנאות סטאז' לסטודנטיות המתמחות בהוראה במסלולים השונים. בסיומה של הסדנה הסטודנטית מקבל רישיון הוראה מטעם משרד החינוך.
היחידה מקיימת גם סדנאות כניסה להוראה בשנת ההוראה הראשונה של הסטודנטית המוכרות לאופק חדש ונצברות כשעות השתלמות.
חלבון ממברנלי אינטגרלי

חלבונים אינטגרלים חוצי ממברנה (Transmembrane)

הסוג הנפוץ ביותר של חלבוני ממברנה אינטגרלים הם חלבונים טראנסממברנלים (TM), שחוצה את רוחבה של הממברנה הביולוגית בצורה רציפה. הרבגויות המבנית גדול מאוד. החל מהמבנה הפשוט ביותר של רצפטור מסוג שרשרת פוליפטידית שחוצה את הממברנה הדו שיכבתית פעם אחת, עד למבנה מורכב שחוצה את הממברנה מספר פעמים רב. לדוגמה; אדנילט ציקלאז חוצה ממברנה 12 פעם, חלבון G ממשפחת חוצי ממברנה 7 פעמים. 
לחלבונים חוצי ממברנה יכולת לקיים דו-שיח ולקשר בין אזורים פריפראלי אחד של הממברנה הליפידית הדו שכבתית לצידה השני של הממברנה אם על ידי אפשרות למעבר ישיר של מולקולות (לדוגמה תעלה ממברנלית) או על ידי סנכרון בין אתרי קישור בעלי זיקה שונה משני צידי הממברנה שונים (הובלה פעילה מצומדת להשקעת אנרגיה או פסיבית לפי גרדיאנט דיפוזיה). 
חלבונים טראנסממברנלים יכולים מקוטלגים ל-Type I, שנמצאים באורינטציה כזו שהקצה האמיני טרמינלי פונה לצד החיצוני של הממברנה,או Type II, שהקצה הקרבוקסילי טרמינלי פונה לצד החיצוני של הממברנה.

חלבונים אינטגרלים לא חוצי ממברנה (Monotopic)

שמם באנגלית: Integral monotopic proteins. חלבונים שנמצאים באינטראקציות חלשות ביחס לאינטראקציות של חלבונים טראנסממסרנלים לממברנה הביולוגית שאליה הם מחוברים. הקישור לממברנה מתרחש בצורה ישירה דרך שרשראות פפטידיות אמפיפטיות עם שכבת ליפידים אחת בממברנה (monolayer interaction). האתר הפעיל של חלבון שכזה פונה לאזור פריפראלי חיצוני אחד של הממברנה הליפידית הדו שכבתית. 
מנגנון פעולה: בדרך כלל קישור הליגנד גורר להשראה מבנית בחלבון שגורמת לשינוי אורינטציה בממברנה לפי מנגנון פליפ-פלופ. בצידה השני יש שחרור, באופן אקטיבי (שחרור דורש מטבע אנרגיה) או פסיבי (שחרור בגלל מפל ריכוזים), שינוי מבני נוסף ורגנרציה של החלבון לצד השני של הממברנה שוב פעם (יכול להיות מלווה בקישור של מולקולה אחרת). 
בדומה לחלבונים אינטגרלים טראנסממבנלים, התפלגות החלבונים הללו תהיה בין הפרקציות הלא מסיסות במים (אופי הידרופובי) בעיקר, אך בנוסף, לבין הפרקציות המסיסות במים (אופי הידרופילי) בתהליכי המיצוי של חלבונים. ההתפלגות תלויה בחוזק האינטראקציות וסוגן עם הממברנה, ותהליכי ההפקה מהווים פקטור.

פונקציונליות

הרבגוניות הביולוגית הרחבה של חלבונים אילו מהווה הכרח לקיום חיים. השונות בין תתי משפחות התפתחה בגלל הצורך לבצע תפקידים שונים ומגוונים תחת תנאים סביבתיים שונים. התפלגות החלבונים האינטגרלים בממברנה מקנה לה את תכונותיה הפונקציונליות השונות. כמו שציינו לעיל, חלבונים אילו מהווים חלק יחסי גדול מסך החלבונים המקודדים על ידי הגנום התאי, ועל כן לתא יש יכולת לשנות באופן אקטיבי את יחסי החלבונים השונים הקשורים לממברנה בהתאם לדרישות המטבוליזם שלו. 
דוגמאות לתתי משפחות של חלבוני ממברנה אינטגרלים: נשאים, תעלות ממברנליות, חלבונים ממברנלים בעלי פעילות אנזימתית, קולטנים.
ז'אן השני, מלך ירושלים

ז'אן השני, מלך ירושלים (נולד ב-1259 או 1267 נפטר ב-20 במאי 1285) היה בנו הבכור של הוגו השלישי, מלך קפריסין ואשתו איזבל ד'איבלין. עם מות אביו בשנת 1284 הוכתר ז'אן כמלך ממלכת קפריסין ביום 24 במרץ בקתדרלה של ניקוסיה תחת השם ז'אן הראשון, מלך קפריסין. 
ז'אן ירש מאביו את התואר "מלך ירושלים" אך כיסא המלוכה ניתן על ידי האפיפיור לשארל הראשון, מלך נאפולי וסיציליה שרכש את הזכויות לכתר ממריה מאנטיוכיה תמורת 4000 ליברות של טור ובידי ז'אן נותר התואר ללא היכולת לאחוז במושכות השלטון. 
בשנת 1285 נפטר ז'אן שהיה רווק וללא יורשים והשלטון עבר לאחיו אנרי השני, מלך קפריסין.
בית הקברות הלאומי של האוקיינוס השקט לזכר הנופלים

בית הקברות

בית הקברות שוכן במכתש פואוואינה (Puowaina Crater) – לוע הר געש כבוי בעיבורה של הונולולו, ששמו מיתרגם בקירוב כ"גבעת הקורבן". הוא מוכר יותר בשמו העממי "קערת הפונץ'" (Punchbowl). 
הקונגרס החליט על הקמת בית הקברות ב-1948, בעקבות מלחמת העולם השנייה באוקיינוס השקט. בינואר 1949 נקברו בו החללים הראשונים – חיילים של ארצות הברית שהובאו מזירה זו, ובכללם חללים שנהרגו בהתקפה על  פרל הארבור. בסך הכל נקברו בו 13,000 מחללי אותה מלחמה. בית הקברות נפתח לציבור ב-19 ביולי 1949, עם קבורתם של חמישה מחללי המלחמה – חייל אלמוני, שני חיילי חיל נחתים, קצין צבא ארצות הברית ואזרח – העיתונאי ארני פייל. טקס חנוכת האתר נערך ב-2 בספטמבר 1949 – יום השנה הרביעי לטקס הכניעה של יפן במלחמת העולם השנייה.
 
בית הקברות משתרע על שטח של 455 דונם. בסך הכל נקברו בו כ-53 אלף אנשים – מרביתם ותיקי מלחמה ששירתו במלחמת העולם הראשונה, מלחמת העולם השנייה, מלחמת קוריאה ומלחמת וייטנאם. כיום הוא סגור לקבורה, למעט חריגים מצומצמים.
הקברים באתר סומנו בתחילה בצלבים ומגיני דוד מעץ. ב-1951 הם הוחלפו בלוחות מצבה מלבניים מגרניט, השקועים בדשא. 
בבית הקברות הוקם מסלול זיכרון, העובר בין 56 אבני זיכרון שהונחו באתר על ידי מוסדות שונים לזכר ותיקי המלחמות.
בית הקברות – למעט האנדרטה שבו - מנוהל על ידי המחלקה לענייני חיילים משוחררים של ארצות הברית.
בית הקברות נכלל במרשם הלאומי של אתרים היסטוריים של ארצות הברית.

אנדרטת הונולולו

ב-1964 הוקמה בשוליו המערביים של בית הקברות אנדרטת הונולולו, המנציחה את שמותיהם של הנעדרים האמריקניים בזירת האוקיינוס השקט במלחמת העולם השנייה וכן במלחמת קוריאה. בשנת 1980 היא הורחבה כדי לכלול גם את שמות הנעדרים ממלחמת וייטנאם. בסך הכל הונצחו באנדרטה שמותיהם של 28,778 נעדרים. שמותיהם נחרתו על גבי כותלי חצרות אבן, המשתרעות משני צידיו של גרם מדרגות המעפיל אל האנדרטה. היא כוללת גם מבנה בית תפילה גבוה שבחזיתו פסל בן תשעה מטרים של קולומביה ואכסדרות ובהן תצוגת מפות קרב.
האנדרטה נבנתה ומנוהלת על ידי הוועדה האמריקנית למצבות קרב.
הלגיון החמישה עשר אפולינריס

הלגיון החמישה עשר אָפּוֹלִינָרִיס (Apollinaris) (של אפולו) נוסד בידי אוקטביאנוס (לימים הקיסר אוגוסטוס) בשנת 41 או קודם לכן. בראשית ימי הקיסרות שירת באיליריקום (אזור הבלקן). אחרי שנת 9 לספירה עבר לפנוניה (הונגריה ומזרח אוסטריה של ימינו). בימי טיבריוס הוצב בבסיס הקבע שלו בקרנונטום (על גדות הדנובה, כ-50 ק"מ ממזרח לווינה). בשנת 63 הועבר למזרח להשתתף בקרבות בפיקודו של דומיטיוס קורבולו. בשנים 70-66 לספירה השתתף, תחת הנהגתם של אספסיאנוס ואחר כך טיטוס, במלחמה בממלכת יהודה לדיכוי המרד הגדול. בשנת 71 חזר לקרנונטום. יחידה של הלגיון השתתפה במלחמות הדאקיות של טראיאנוס, וייתכן שהלגיון הועבר כולו למזרח כדי להשתתף במלחמות הפרתיות של טראיאנוס. בשנת 117 לספירה הוצב בסאטאלה שבקפדוקיה.
ברנדור אולסן

קריירת מועדונים

אולסן התחיל את הקריירה שלו ב-B71 סאנדוי. בשנת 2013 עבר לפ.צ. קופנהגן, בספטמבר 2014 הצטרף לקבוצה הבוגרת. ב-15 באוגוסט 2014 נכלל לראשונה בסגל הקבוצה הבוגרת. ב-30 באוקטובר 2014 אולסן ערך את הופעת הבכורה בקבוצה הבוגרת במשחק הגביע נגד רוסקילדה. ב-13 באפריל 2015, אולסן ערך את הופעת הבכורה שלו במשחק ליגה בניצחון נגד סילקבורג. ב-14 במאי 2015, אולסן הבקיע את שער הבכורה שלו במדי קופנהגן במסגרת גמר הגביע הדני נגד וסטסיאלנד שהיה גם שער הניצחון שהוביל לזכייתה של קופנהגן בגביע. כעבור שבועיים אולסן הבקיע את שער הבכורה שלו בליגה בניצחון 0-1 נגד אודנסה.
ב-22 בדצמבר 2015 הושאל לונדסיסל מהליגה הדנית הראשונה עד לסיום העונה על מנת לצבור דקות משחק.
ב-21 באפריל 2018 חתם בהפנרפיירדיר מליגת העל האיסלנדית.

קריירה בינלאומית

ב-11 באוקטובר 2014 ערך את הופעת הבכורה שלו בנבחרת איי פארו במשחק נגד צפון אירלנד במסגרת מוקדמות יורו 2016. ב-13 ביוני 2015 הבקיע את שער הבכורה שלו בנבחרת בניצחון 1-2 נגד יוון.
משימה בלתי אפשרית (סרט)

תקציר עלילה


צוות "משימה: בלתי אפשרית" נשלח לפראג במטרה להשיג רשימת סוכנים מסווגת שנמצאת בתוך דיסק, אך המשימה מסתיימת בכישלון כאשר חברי הצוות מחוסלים בזה אחר זה, מלבד אית'ן האנט אשר נותר בחיים. אית'ן מגלה כי כל המשימה הייתה בעצם מרדף אחר חפרפרת בתוך הארגון, וכי עצם העובדה כי הוא נותר חי הופכת אותו לחשוד. עד מהרה אית'ן נמלט על חייו ונאלץ לבחור חברי צוות חדשים כדי להשיג את רשימת הסוכנים המסווגת, אותה התכוון החפרפרת למכור לאיש קשר הידוע בשם הקוד "מקס״.

ביקורות והכנסות

הסרט קיבל בזמנו ביקורות בעיקר טובות ואף זכה לציון "100" ממגזין אמפייר שאמר שהסרט הוא "כיפי ביותר" ולציון "90" מוושינגטון פוסט שאמר "הסרט מרגש, חכם ומהנה מאוד", הוא זכה להצלחה מסחררת ועד מהרה הפך לאחד מבין סרטי הריגול המפורסמים והטובים ביותר בכל הזמנים אחרי ג'יימס בונד אשר בלט בז'אנר הריגול והפעולה.
עם צאתו לאקרנים, ב-22 במאי 1996, היה הסרט לשובר קופות והפך לראשון אשר הוקרן ב-3,012 בתי קולנוע ברחבי ארצות הברית. הסרט קבע גם שיאים ביתיים בכמה בתי קולנוע ברחבי ארצות הברית כאשר הסרט גרף 75 מיליון דולר בששת הימים הראשונים של הסרט ועבר את השיאן הקודם "פארק היורה" והכניס יותר מ-56 מיליון דולר על פני ארבעה ימים בסופ"ש של יום הזיכרון האמריקאי והסרט הצליח לעקוף את מחזיק השיא הקודם "משפחת קדמוני". סך הכל הכניס הסרט 457.6 מיליון דולר ברחבי העולם.
הסרט קיבל דירוג של 62% באתר "Rotten Tomatoes".

מוזיקה

שיר הנושא המקורי של סדרת הטלוויזיה שהולחנה בידי לאלו שיפרין חזר אל הסרט. לאחר מכן, אלן סילבסטרי סומן כהמלחין של המוזיקה המקורית לסרט והקליט רק 23 דק' של הפסקול. במהלך הפוסט הפרודקשן של הסרט, המוזיקה של סילבסטרי נדחתה והוחלפה בידי המוזיקאי המפורסם דני אלפמן. המוזיקה של סילבסטרי קיימת ושוחררה ב-CD . בנוסף, קליפים של הסרט עם המוזיקה של סילבסטרי הופצו במקומות שונים באינטרנט.
עקיבה במהלך סריקה

עקיבה במהלך סריקה (TWS – TRACK WHILE SCAN) הוא מוד של פעולת מכ"ם שבו המכ"ם מפנה חלק מההספק שלו לרכישת (עקיבה אחר) מטרה או מטרות בעוד שחלק אחר מההספק שלו מופנה לסריקת המרחב, שלא כמו מוד העקיבה הישיר, שבו המכ"ם מפנה את כל ההספק שלו לעקיבה ממוקדת אחר המטרות הנרכשות. במוד זה למכ"ם יש יכולת לרכוש מטרות נוספות בנוסף לאלו שכבר נרכשו כמו גם לספק ראייה כוללת טובה יותר של המרחב האווירי ולהשיג מודעות טובה יותר למצב.
מכ"מים בעלי יכולת עקיבה במהלך סריקה הפכו לאפשריים טכנולוגית עם הבשלתן של שתי טכנולוגיות: מכ"ם מערך מופע ואמצעי זיכרון מחשב. שלא כמו במוד העקיבה הישיר, מכ"מי עקיבה במהלך סריקה צריכים לפתור בעיה נוספת של הבחנה עבור כל אתרעה האם מדובר במטרה חדשה או במטרה שכבר נעקבת. ההבחנה הזאת והעקיבה החישובית מתבצעת באמצעות אלגוריתמים מתוחכמים המתבססים על ההיסטוריה של כל מטרה לצורך חיזוי תנועת המטרה (עקב מגבלת הרזולוציה הזוויתית של המכ"ם יש תמיד שגיאה בכל "מדידה" של מיקום המטרה, על כן מחשב המערכת נדרש כל העת לבצע תהליך מתמיד של רגרסיה לא ליניארית כדי לאכן במדויק את מקור החזרי המכ"ם).

אופן פעולה

במכ"מי עקיבה במהלך סריקה האותות החשמליים הנוצרים במקלט כתוצאה מאותות המכ"ם נשלחים אל המחשב במקום אל תצוגת האוסצילוסקופ. המחשב פותח "קובץ מעקב" (track file) לכל מטרה שנתוני המיקום שלה שנתקבלו על ידי הסריקה זוהו כאינם תואמים נתוני מיקום חזויים של מטרות שכבר נעקבות ונפתחו להן קובצי מעקב על ידי המחשב. הקובץ מכיל את נתון המיקום ההתחלתי של המטרה ומעתה והלאה מעודכן מסריקה לסריקה. מרגע שמטרה נכנסת למעקב היא עוברת שלושה שלבים : "שער" רכישה (Acquisition Gate), שער מעקב (Track Gate), ושער גילוי פנייה (Turn Detection Gate).
תפקיד שלב שער הרכישה הוא "דקלרטיבי"; אחרי שמטרה זוהתה כמטרה חדשה ונתוני המיקום שלה (מרחק, אזימוט, הגבהה) נשמרו בקובץ המעקב החדש, המחשב צריך אמצעי "לזכור" שהמטרה כבר זוהתה בעבר ברגע שהאלומה הסורקת מגיעה לאותו אזור שוב. לכן מערכת המכ"ם מייצרת אלומה (בפקודת המחשב) רחבה לכיוון אזור המטרה החדשה. אם המטרה נמצאת בתוך גבולות שער הרכישה, אזי המחשב מסוגל לקשר בין המטרה לקובץ החדש, המטרה "נרכשת", המחשב מאתחל מעקב, ונתוני המיקום של הסריקה השנייה נשמרים בקובץ. מהירות המטרה מחושבת על בסיס שני המיקומים וזמן הסריקה, והמעקב נכנס לשלב הבא. בשלב שער המעקב המחשב מייצר אלומה צרה יותר שממוקמת במיקום הצפוי של המטרה על בסיס התנועה שהייתה לה בשתי הסריקות הקודמות. בסריקה הבאה אם המטרה נמצאת שוב בתוך שער המעקב המחשב מייצר שער מעקב חדש שוב על בסיס ההיסטוריה של המטרה. כך נוצרת אלומה העוקבת אחרי המטרה באופן רציף כמעט. במקרה של מטרה מאיצה המאיצה קווית או מבצעת תמרון, אם המטרה אינה נמצאת בתוך שער המעקב המחשב מייצר שער גדול יותר - "שער גילוי פנייה" (Turn Detection Gate). ממדי שער גילוי הפנייה נקבעים על ידי המחשב בהתאם לתאוצות מקסימליות אופייניות של מטרות. כך ממשיך המעקב אחרי המטרה גם כאשר היא מאיצה. לאחר מכן המחשב חוזר לייצר שערי מעקב וכך הלאה.
כאן טמון היתרון הגדול של מכ"מי מערך המופע. היכולת של המכ"ם לייצר מספר אלומות בכיוונים שונים ובעלי רוחב זוויתי שונה בו זמנית מאפשרת לו לעקוב אחרי מספר מטרות סימולטנית ולהשיג הבנה טובה יותר של המצב האווירי המתהווה. מהירות סריקת המרחב הגבוהה מאפשרת למכ"ם להשיג קצב עדכון נתונים גבוה ההכרחי למעקב אחרי כמה מטרות. כך למשל, מכ"ם ה-AN/AWG-9 של מטוס ה-F-14 יכל לעקוב אחרי 24 מטרות בו זמנית. האלגוריתמיקה העומדת בבסיס המעקב אחרי המטרות מאפשרת מעקב כמעט רציף אחרי המטרה ובכך מאפשרת לטילים "להינעל" על מטרה (המוארת על ידי אלומת המכ"ם).
איקונוגרפיה

איקונוגרפיה (הַסְמָלָה חָזוּתִית על פי החלטת האקדמיה ללשון העברית) (מיוונית: εικόνα - דימוי, דמות; γραφή - כתיבה) הוא מחקר הסמלים, הדימויים ואופני התיאור באמנויות השונות בתקופה מסוימת. לעיתים מתמקד המחקר בסמלים של אמן יחידני. האיקונוגרפיה מהווה חלק מרכזי בחקר תולדות האמנות ומהווה את אחת השיטות לניתוח יצירה אמנותית ולתאור ההיסטוריה של אמנות. חקר האיקונוגרפיה מתבצע לרוב אל מול מקורות אחרים כגון ספרות, או מקורות היסטוריים.
האיקונוגרפיה הנוצרית כוללת מילון חזותי של סמלים המציינים אישים ומאורעות שונים מכתבי הקודש ומן המסורת. לפי מילון זה לכל דמות יש אטריבוט אחד או יותר, כלומר מנח גופני מסוים (כריעה, הנפת יד), חפץ מסוים (פרח, צלב, טבעת, חרב, גולגולת וכדומה) או דמות-לווי (מלאך, ילד, קבצן) המאפיינים את הדמות או את ההקשר הספרותי ומאפשרים לזהות אותם באופן מיידי. כך יכולים גם אנלפביתים "לקרוא" ציורים ולהבין את הסיפור אותו הם מתארים. 
באמנות ימי הביניים למשל, מהווים תאורים מן הברית החדשה מקור איקונוגרפי ליצירות אמנות שונות. גם תיאור דמות באמצעות אופן תיאורו של בגד או אביזר ביצירה הם חלק מתחום האיקונוגרפיה כך לדוגמה באמנות הנוצרית, מסמל הבגד הכחול והאדום של מריה, אם ישו, את השילוב בין רוחניות לבין גשמיות. דוגמה נוספת למחקר איקונולוגי ניתן למצוא בסוגת הציור ואניטאס. לשם הבנת סוגה זו יש להבין את המקורות התאולוגיים הנוצריים שעיצבו את היחס אל המוות בתרבות הנוצרית.
צ'ארלי רוז

ראשית חייו

רוז נולד בהנדרסון, קרוליינה הצפונית שבארצות הברית למשפחה נוצרית. בן יחיד למרגרט פרייזר וצ'ארלס פיט רוז, בעלי חוות טבק וחנות מכולת. בתיכון היה שחקן כדורסל והתקבל לאוניברסיטת דיוק במטרה ללמוד לתואר קדם רפואה. הוא התקבל למשרת מתמחה אצל הסנטור הדמוקרטי בנג'מין אווט ג'ורדן וכך החל להתעניין בנושאים פוליטיים. הוא סיים את הלימודים בשנת 1964 עם תואר בהיסטוריה. בשנת 1968 סיים באוניברסיטת דיוק תואר במשפטים. כמו כן הוא למד בבית הספר לעסקים באוניברסיטת ניו יורק. את אשתו מרי פגש כשלמד בדויק.

קריירה

אשתו החלה לעבוד ב-BBC ורוז החל לקבל עבודות ברשת כפרילנס. בשנת 1972 הוא קיבל עבודה כמגיש במהדורה השבועית של רשת WPIX-TV.
בשנת 1974 הוא קיבל עבודה כמפיק של התוכנית של ביל מויירס ברשת PBS. הוא החל לשמש גם כמראיין בתוכנית של מויירס והוא זכה להצלחה. הוא קיבל תפקיד ברשת KXAS-TV בטקסס כמנהל תוכניות, וגם קיבל רצועה ראיונות יומית בלילה, אשר הייתה הבסיס לתוכנית הראיונות "צ'ארלי רוז".
רוז עבד בין השנים 1984 ל-1990 כמגיש ברשת החדשות של CBS בתוכנית News Nightwatch, תוכנית החדשות הלילית הראשונה של הרשת. בשנת 1990 פרש מ-CBS כדי להגיש תוכנית ברשת פוקס, אולם כעבור שישה שבועות עזב את התוכנית מכוון שלא היה מרוצה מסגנונה. בשנת 1991 הוא החל להגיש בתוכנית ברשת PBS בינואר 1993 החלה להיות משודרת בסינדיקציה ארצית. בשנת 1994 עבר לרשת Bloomberg.